31984L0527
L 300/48
JURNALUL OFÍCIAL AL UNIUNII EUROPENE
DIRECTIVA CONSILIULUI
din 17 septembrie 1984
privind apropierea legislațiilor statelor membre referitoare la buteliile pentru gaz din oțel nealiat sudate
(84/527/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 100,
având în vedere propunerea Comisiei (1),
având în vedere avizul Adunării (2),
având în vedere avizul Comitetului Economic și Social (3),
întrucât, în statele membre, construirea buteliilor pentru gaz, precum și controalele aferente acestora fac obiectul unor dispoziții imperative care diferă de la un stat membru la altul și care împiedică, astfel, schimburile comerciale cu acest butelii; întrucât trebuie, prin urmare, să se apropie aceste dispoziții;
întrucât Directiva 76/767/CEE a Consiliului din 27 iulie 1976 privind apropierea legislațiilor statelor membre referitoare la dispozițiile comune pentru aparatele sub presiune și pentru metodele de control al acestor aparate (4), astfel cum a fost modificată prin Actul de aderare din 1979, a definit în primul rând procedurile de aprobare CEE și de verificare CEE a acestor aparate; întrucât, în conformitate cu această directivă, este necesar să se stabilească cerințele tehnice pe care trebuie să le îndeplinească buteliile pentru gaz din oțel nealiat sudate de tip CEE cu capacitate între 0,5 și 150 de litri, pentru a putea fi importate, comercializate și utilizate liber, după ce au fost supuse controalelor și le-au fost aplicate mărcile și semnele prevăzute,
ADOPTĂ PREZENTA DIRECTIVĂ:
Articolul 1
Prezenta directivă se aplică pentru buteliile pentru gaz din oțel nealiat sudate, constituite din mai multe piese, având o grosime efectivă mai mică sau egală cu 5 mm, care pot fi umplute de mai multe ori, cu o capacitate între 0,5 și 150 de litri, destinate îmbutelierii și transportului gazelor comprimate, lichefiate sau dizolvate, cu excepția gazelor lichefiate refrigerate puternic cu acetilenă. Presiunea proiectată (Ph) a acestor butelii nu trebuie să depășească 60 de bari. Aceste butelii pentru gaz sunt denumite în continuare „butelii”.
Articolul 2
În înțelesul prezentei directive, „butelie de tip CEE”, înseamnă orice butelie concepută și fabricată de așa manieră încât să îndeplinească cerințele prezentei directive și ale Directivei 76/767/CEE.
Articolul 3
Statele membre nu pot refuza, interzice sau restrânge, din motive ce privesc construcția și controlul acesteia, în înțelesul Directivei 76/767/CEE și al prezentei directive, introducerea pe piață și darea în folosință a unei butelii de tip CEE.
Articolul 4
Toate buteliile de tip CEE se supun aprobării CEE de model.
Toate buteliile de tip CEE se supun verificării CEE, cu excepția buteliilor a căror capacitate este mai mică sau egală cu un litru.
Articolul 5
Modificările necesare pentru adaptarea la progresul tehnic a punctelor 1, 2.1.1, 2.3 (cu excepția punctului 2.3.3), 2.4 (cu excepția punctelor 2.4.1 și 2.4.2.1), 3.1.1, 3.1.2, 3.3, 3.4, 3.5, 5 (cu excepția punctelor 5.2.2 și 5.3) și 6 din anexa I, precum și a anexelor II și III la prezenta directivă, sunt adoptate în conformitate cu procedura prevăzută la articolul 20 din Directiva 76/767/CEE.
Articolul 6
Procedura prevăzută la articolul 17 din Directiva 76/767/CEE se poate aplica punctelor 2.2, 2.3.2 și 3.4.1.1 din anexa I la prezenta directivă.
Articolul 7
(1) Statele membre pun în aplicare actele cu putere de lege și actele administrative necesare pentru a se conforma prezentei directive în termen de optsprezece luni de la notificarea acesteia (5) și informează de îndată Comisia cu privire la aceasta.
(2) Comisiei îi sunt comunicate de statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 8
Prezenta directivă se adresează statelor membre.
Adoptată la Bruxelles, 17 septembrie 1984.